b'\n_START_ARTICLE_\nDva brata\n_START_SECTION_\n1. dejanje\n_START_PARAGRAPH_\nDrugi brat prepri\xc4\x8duje Prvega naj bo vendar tak kot vsi: naj telovadi in se postavlja na glavo, kakor po zvo\xc4\x8dniku ukazuje Telovadna u\xc4\x8diteljica, naj skrbi za \xc4\x8dast in ugled hi\xc5\xa1e in naj ne bo zadrt v svoj problem, ki ga ima za bregom \xe2\x80\x93 \xc4\x8deprav je mati umrla od lakote in je mrtva tudi \xc5\xbeena Prvega, saj \xc5\xbee dalj \xc4\x8dasa nepremi\xc4\x8dno le\xc5\xbei na nosilnici \xe2\x80\xa6 Toda Prvi trdi, da \xc5\xbeena ni mrtva, ni\xc4\x8d no\xc4\x8de sli\xc5\xa1ati o pogrebu; prepri\xc4\x8dati ga ne morejo ne sosedje ne Mrli\xc5\xa1ki oglednik. Ko ho\xc4\x8dejo mrtvo odnesti na silo, se oglasi zvo\xc4\x8dnik in pogrebci morajo telovaditi \xe2\x80\x93 pieteta ni pomembna, pomemben je red!\n_START_SECTION_\n2. dejanje\n_START_PARAGRAPH_\nPo mestu se je razneslo, da je Prvi blazen; Drugega se zato vsi izogibajo, s svojim dekletom se mora dobivati na skrivaj in njen brat grozi, da ga bo ubil. Drugi sku\xc5\xa1a brata spametovati, bere mu Navodila za pogreb, ko pride U\xc4\x8diteljica: spoznala je bila, da otrok ni mogo\xc4\x8de po\xc5\xa1iljati k telovadbi \xc4\x8de jih ni; zato je treba najti nevesto, narediti svatov\xc5\xa1\xc4\x8dino in ustanoviti otroke \xe2\x80\x93 vse je \xc5\xbee pripravljeno, le mero za novo obleko jima vzame. Drugi je sre\xc4\x8den: ko bo pri\xc5\xa1la nevesta, bo spet vse v redu. Prvi prezira vso to topoumnost in samega sebe, ne bo pri\xc5\xa1el do resnice, v katero vrta, \xc4\x8de se ne bo do kraja zagnusil sam sebi; torej br\xc5\xbe sem z nevesto, a mrtve ne boste pokopali! Kurir pride povedat, da je nevesta pobegnila, za njim pride oglednik s stra\xc5\xa1no novico, da se ljudje zbirajo in komentirajo obna\xc5\xa1anje Prvega \xe2\x80\x93 mrtvo je treba takoj pokopati, sicer bo \xc5\xa1el red k vragu! U\xc4\x8diteljica se upre: tako se je trudila, da je vse organizirala, najprej mora biti svatov\xc5\xa1\xc4\x8dina, potem pogreb! Tedaj prite\xc4\x8de obupana Prodajalka: U\xc4\x8diteljica je zamudila telovadno oddajo, ljudje se zbirajo in vpijejo, da no\xc4\x8dejo ve\xc4\x8d telovaditi in se postavljati na glavo, razbili so prodajalno in vse telovadne potreb\xc5\xa1\xc4\x8dine se\xc5\xbegali, pri\xc5\xa1la je ob vse imetje \xe2\x80\xa6 U\xc4\x8diteljica sku\xc5\xa1a re\xc5\xa1iti polo\xc5\xbeaj, vsem ukazovalno odmeri zadol\xc5\xbeitve in kon\xc4\x8dno se le pojavijo svatje. Nevesta se brani poroke, kaj bo rekla svojemu ljubemu, ki ga ima rada, \xc4\x8deprav ga ho\xc4\x8de njen brat ubiti? U\xc4\x8diteljica jo prepri\xc4\x8da, naj se \xc5\xbertvuje, tako bo re\xc5\xa1ila ljubemu \xc5\xbeivljenje in polo\xc5\xbeaj sploh. Tedaj pride Drugi in ko zagleda svojo ljubo kot bratovo nevesto, je ves iz sebe: kaj ne razumejo, da jo ljubi, kako naj \xc5\xbeivi brez ljubezni? Prvi mu odgovarja: zmeraj mu je bilo vse drugo pomembnej\xc5\xa1e od \xc4\x8dloveka, delal se je kot da tega ni; zdaj, ko je zadelo njega, \xc5\xa1ele razume, zdaj je \xc5\xa1ele o\xc5\xbeivel, muka, ki mu ostaja, bo kazen za la\xc5\xbe, kakor bo on sam za kazen \xc5\xbeivel z Nevesto. Toda Drugi \xc5\xbeivosti ne vzdr\xc5\xbei, plane ven in se obesi, Nevesta pa se zaroti, da bo v njenem srcu \xc5\xbeivel \xc5\xa1e dolgo, \xc4\x8deprav ga bodo pokopali. Pridejo pogrebci in odnesejo mrtvo \xc5\xbeeno, iz zvo\xc4\x8dnika pa se oglasi glas U\xc4\x8diteljice: tako, za spokojen sen: tri, \xc5\xa1tiri \xe2\x80\xa6'